ദേവികുളം മുന് എംഎല്എ എസ് രാജേന്ദ്രനെതിരെ അന്വേഷണം ആരംഭിച്ച് സിപിഎം ഇടുക്കി: മുന് എംഎല്എ എസ് രാജേന്ദ്രന് എതിരായ സിപിഎം അന്വേഷണം ആരംഭിച്ചു. നിയമസഭാ തെരഞ്ഞെടുപ്പില് ദേവികുളം മണ്ഡലത്തിലെ പാര്ട്ടി സ്ഥാനാര്ത്ഥിയായ എ രാജയെ തോല്പിക്കാന് അന്നത്തെ സിറ്റിംഗ് എംഎല്എ ആയിരുന്ന എസ് രാജേന്ദ്രന് ശ്രമിച്ചു എന്ന ആരോപണത്തിലാണ് അന്വേഷണം. സംഭവത്തില് രണ്ടംഗ കമ്മീഷന് തെളിവെടുപ്പ് ആരംഭിച്ചിട്ടുണ്ട്. ജില്ലാ കമ്മിറ്റി അംഗങ്ങളില് നിന്നും മൂന്നാര്, അടിമാലി ഏരിയ കമ്മിറ്റി അംഗങ്ങളില് നിന്നും സംഘം മൊഴിയെടുത്തു. മണ്ഡലത്തിലെ തോട്ടം മേഖലയില് ജാതി അടിസ്ഥാനത്തില് വിഭാഗീയതയ്ക്ക് ശ്രമിച്ചു. എ. രാജയെ പിന്തള്ളി സ്ഥാനാര്ത്ഥിയാകാന് കുപ്രചാരണങ്ങള് നടത്തി എന്നീ ആരോപണങ്ങളാണ് എസ് രാജേന്ദ്രനെതിരെ ഉയര്ന്നിരിക്കുന്നത്. 2006 മുതല് തുടര്ച്ചയായി മൂന്ന് തവണ ദേവികുളം എംഎല്എയായിരുന്നു എസ് രാജേന്ദ്രന്. ഇദ്ദേഹം ഇത്തവണയും സ്ഥാനാര്ത്ഥിത്വം പ്രതീക്ഷിച്ചിരുന്നു. എന്നാല് സ്ഥാനാര്ത്ഥിത്വം നഷ്ടമായതോടെ തെരഞ്ഞെടുപ്പ് പ്രചാരണങ്ങളില് നിന്നുപോലും രാജേന്ദ്രന് വിട്ടുനിന്നുവെന്ന ആക്ഷേപവും ഉയര്ന്നിരുന്നു. ഈ ആരോപണങ്ങള് കണക്കിലെടുത്താണ് രാജേന്ദ്രനെതിരെ പാര്ട്ടി അന്വേഷണം ആരംഭിച്ചത്.